
הצעת חוק ביטוח בריאות ממלכתי (תיקון מס' 53) (תשלומי השתתפות עצמית), התשע"א-2010

הצעת חוק ביטוח בריאות ממלכתי (תיקון מס' 53) (תשלומי השתתפות עצמית), התשע"א-2010

הצעתם של חברי הכנסת:

משה גפני, אורי מקלב, איתן כבל, דוד אזולאי

היו"ר חיים כץ:


אני מתכבד לפתוח את ישיבת ועדת העבודה, הרווחה והבריאות. על סדר היום הצעת חוק ביטוח בריאות ממלכתי (תיקון מס' 53) (תשלומי השתתפות עצמית), התשע"א-2010, הצעתם של חברי הכנסת משה גפני, אורי מקלב, איתן כבל, דוד אזולאי.


בדיון האחרון שקיימנו בוועדה השארנו למשרד הבריאות אפשרות להגיע להסכמות עם המציעים והייתי רוצה לשאול את משרד הבריאות האם אכן הגעתם להסכמות.

יואל ליפשיץ:

לא הגענו להסכמות. הצענו הצעה ולא הגענו להסכמות.

היו"ר חיים כץ:


מאחר שאתם לא הגעתם להסכמות, לאחר שיחות שלי עם המציעים, החלטתי להצביע על הרביזיה שלי. אני מבין, כמו שאמר לי גפני, שגם הוא החליט להצביע על הרביזיה שלו. לכן אנחנו נצביע על הרביזיה ואתם תעשו את מה שצריך במליאה.

משה גפני:

יש לי זכות הצבעה בוועדה?

איתן כבל:

כן, אם יש לך חבר בוועדה.

היו"ר חיים כץ:


לא, אין לך זכות הצבעה.

משה גפני:

ליהדות התורה אין זכות הצבעה?

היו"ר חיים כץ:


לא, אבל ל-ש"ס יש.

משה גפני:

אתה רוצה לזרות לי מלח על הפצעים?

יואל ליפשיץ:

הערה קטנה. בסעיף (א8) כתוב בסוף שהקופה תשיב את הסכומים שגבתה מעבר לתקרה האמורה ולא תידרש לשם כך בקשה מצד החבר. כיוון שאנחנו עוברים למערכות ממוחשבות, אנחנו רוצים שזה יהיה למי שנמצא במערכות הבילינג.  אחרת אנחנו נצטרך לנהל בכל מרפאה ומרפאה גזברות עם קופות קטנות וזה בלתי ישים ומהווה פתח לתקלות.

היו"ר חיים כץ:


וחוץ מזה הכול יהיה בסדר?

יואל ליפשיץ:

בכל השאר לא הגענו להסכמה.

היו"ר חיים כץ:


אתם מקבלים את מה שהוא מבקש?

ראלב מג'אדלה:

לא הבנו מה הבעיה שלך.

יואל ליפשיץ:

הבעיה שלנו היא שגובים את הכסף מהמבוטחים.

היו"ר חיים כץ:


לנו יש התניה.  אם אנחנו מקבלים את בקשתך, עד עכשיו לא הסתייגתם ולא תסתייגו. 

יואל ליפשיץ:

משרד הבריאות לא הסתייג.

רחל אדטו:

הוא צודק בטכניקה עליה הוא מצביע.

היו"ר חיים כץ:


אתם לא תסתייגו. גם האוצר לא יסתייג כי עד עכשיו הוא לא הסתייג. האוצר לא הגיש הסתייגויות.

רחל אדטו:

זה דבר טכני שהוא נכון.

היו"ר חיים כץ:


האוצר הגיש הסתייגות אבל לא חתם עליה.

ערן הכהן:

אני אעביר את ההסתייגות עד ההצבעה.

היו"ר חיים כץ:


ההצבעה עוד שנייה. אין הצבעה. החוק הוצבע ועכשיו אנחנו מצביעים על הרביזיה. אתה לא יכול להגיש הסתייגויות. אני רוצה שיהיה לכם ברור. אם אתה רוצה שאנחנו נקבל את מה שיואל ליפשיץ ממשרד הבריאות מבקש, כדי לגרום להקלה, אתם לא יכולים להסתייג. עכשיו אתם כבר לא יכולים להסתייג.

ערן הכהן:

עד המליאה אנחנו יכולים להסתייג.

היו"ר חיים כץ:


לא. ברגע שלא הסתייגתם בוועדה ואנחנו הצבענו על החוק בלי הסתייגויות, אתם לא יכולים להסתייג.

איתן כבל:

אלא אם כן אתה רוצה להסתייג לדיבור.

ערן הכהן:

לא אני אבל שר האוצר.

היו"ר חיים כץ:


אנחנו הולכים לפי הנוהל כדי שלא יהיו פאולים טכניים ואנחנו לא יודעים מה הנוהל החדש אחרי הרביזיות. זה למען הסר ספק.

ערן הכהן:

לנו יש הערה גם לגבי התחולה.

היו"ר חיים כץ:


אין לך כלום. יש לך עכשיו שתי ברירות: האחת, או שאנחנו מצביעים על הרביזיה שלי ושל גפני, ואז אין הסתייגויות בכלל וגם לא מקבלים את הבקשה של יואל ממשרד הבריאות, או השנייה, לחילופין, אנחנו מקבלים את מה שיואל אמר אבל אז אתם לא מסתייגים. אם אנחנו פותחים את הדיון, אתם תוכלו להסתייג, מה שלא עשיתם עד עכשיו.

ערן הכהן:

אבל כבר הגשנו הסתייגות. 

היו"ר חיים כץ:


לא הגשתם כלום, החוק הוצבע ואתם לא יכולים להגיש.

ערן הכהן:

הגשנו הסתייגות.

היו"ר חיים כץ:


אבל הצבענו על החוק בלי הסתייגויות.

שמרית שקד גיטלין:

יש הסתייגות אחת.

איתן כבל:

ברשותכם, צריך לתת לזה מענה. גם אני חבר בקופה ובואו נזכור שאנחנו לא נותנים עכשיו סיפור מארץ דמיונית. זאת אומרת, מעולם לא מוחזר לי. מתחשבנים אתי.

ערן הכהן:

כי לא גובים ממך מעבר.

איתן כבל:

אני לא יודע איך גובים ממך אבל אני יודע איך גובים ממני. אני אומר שבסופו של עניין, כשאני אפילו למשל – סתם דוגמה – לקחתי טופס 17 ולא השתמשתי בו מסיבות כאלה ואחרות, דבר שקורה, ואז אומרים לי שמזכים אותי. זאת אומרת, לכל אחד יש דרך שהוא יכול להזדכות. אין ספק שמי שיש לו הוראות קבע וכרטיסי אשראי, אין בעיה. הבעיה שמעלה כאן יואל היא שיש קבוצה שאין לה לא כרטיסי אשראי ולא הוראות קבע, כמו מפלגת העבודה שפעם שילמה גם עם שיקים ועכשיו גם אין את זה.

משה גפני:

איתן, אתה יכול להרחיב בעניין של מפלגת העבודה?

איתן כבל:

אין שום בעיה. אני גם יכול להגיע אליכם.


אני רוצה להציע לך אדוני היושב ראש ולנו כי בסופו של עניין אנחנו רוצים שיהיה אפשר ליישם את החוק לא נמצא את עצמנו עושים כל מיני פעולות שאין להן מקום. ברשותך, לפני שראלב ייתן את הניסיונות שלו מהמגזר ויאמר איך הוא חושב שצריך להתמודד – כי חלק מהבעיה, כך נאמר לפחות, נמצא במגזר הערבי – כאן יש משפט.

היו"ר חיים כץ:


בהצעת החוק, במקום 250 שהיה בהצעה הקודמת, יש רק ארבעה.

איתן כבל:

שר הבריאות רשאי להורות על הדרך והמועד להשבת הסכומים. הרי ממילא הוא יצטרך לקבוע את המנגנון כדי שהדברים יתבצעו. אני אומר להוריד את המילה רשאי ולכתוב יורה. בין לבין צריך להימצא מנגנון.

היו"ר חיים כץ:


כל זה בתנאי שהאוצר מוותר על ההסתייגויות שלו.

איתן כבל:

אני אומר שתקבעו את המנגנון.

היו"ר חיים כץ:


אתם רוצים לעשות הפסקה לחמש דקות? אם אתם לא מגיעים להסכמה, זה מיותר. אם אתה והאוצר לא מגיעים להסכמה, אנחנו מצביעים על הרביזיה ונגמר.

רחל אדטו:

נתתם לאוצר אפשרות להתבטא כי אחרת הוא לא היה מעלה את ההסתייגויות. אלמלא אמרת לו בתנאי ש, עכשיו נתת לו את האפשרות ומאותו רגע הוא יחפש את ההסתייגויות.

היו"ר חיים כץ:


לא, הם יודעים בדיוק.

משה גפני:

מה שאומר יושב ראש הוועדה, ואני מקבל את זה, שבפניו עומדות שתי ברירות. הברירה האחת היא להצביע על הרביזיות וכנראה להפיל אותן ולהביא את זה למליאה כמות שזה בלי שינוי ובלי מה שיואל אמר.

היו"ר חיים כץ:


או ליפול במליאה.

משה גפני:

או ליפול במליאה. אנחנו מדברים עכשיו רק על הוועדה. מה שיקרה במליאה, יקרה וזה בסדר. בעצם לאף חבר ולאף משרד ממשלתי אין יכולת להגיש רביזיה. על פי התקנות של הכנסת נגמר הסיפור.

ערן הכהן:

חוץ מהרביזיה שכבר הוגשה.

משה גפני:

אתם כנראה הגשתם את זה בוועדת הכספים ולא בוועדת העבודה והרווחה.

ערן הכהן:

לא, הגשנו את זה.

שמרית שקד גיטלין:

הוא מדבר על רביזיה. הוא אומר שאחרי הרביזיה לא תהיה אפשרות להגיש עוד רביזיה.

ערן הכהן:

הבנתי. לא על  הסתייגות.

משה גפני:

על ההסתייגות. אין לכם יכולת להגיש הסתייגות.

ערן הכהן:

יש לנו הסתייגות.

שמרית שקד גיטלין:

הסתייגות אחת.

איתן כבל:

רביזיה היא רביזיה והסתייגות היא הסתייגות.

משה גפני:

מעבר לעניין הזה, הדיון הסתיים והיושב ראש רוצה להביא את הרביזיה להצבעה. אם הרביזיה תיפול, זה עולה למליאה ואי אפשר יותר להגיש שום דבר. גם יואל לא יכול להגיש.

היו"ר חיים כץ:


הוא יכול אחר כך דרכך לבקש תיקון להצעת החוק.

משה גפני:

כן. אפשר להגיש הצעת חוק מתוקנת ובמערכת היחסים שלי עם האוצר, אני אגיש הצעת חוק מאוד מעניינת. אנחנו מקבלים מקצועית את הגישה הזאת. בסדר, אבל זה מותנה בכך שמשרדי הממשלה יגלו אחריות ושיגידו שלא נפתח את המשחק מחדש, כי אם נפתח אותו, נפיל גם את זה.

ערן הכהן:

לא מתכוונים לפתוח, רק לגבי הזמן של תשעת החודשים.

משה גפני:

אנחנו לא מתכוונים לעשות שום דבר, שום שינוי, רק לא להביא את החוק להצבעה. מה זה רק? 

ערן הכהן:

לגבי תשעת החודשים מיום פרסומו – לגבי סעיף 2 בכלל, ולא לגוף העניין אלא רק לתחולה – מעבר להסתייגות שלנו על (א8).

היו"ר חיים כץ:


זה בנוסף להסתייגות?

ערן הכהן:

אנחנו רוצים, במידה שהחוק יתקבל, לגבי תשעת החודשים, שתהיה אפשרות לשר הבריאות ולשר האוצר להאריך את התקופה, אם בפועל הם לא יצליחו ליישם את זה. זה מעמיד את קופות החולים בבעיה, אם הן לא יהיו ערוכות ליישם את זה.

היו"ר חיים כץ:


אם הן היו צריכות לקבל כסף, כמה זמן היה לוקח להן להיערך? אם קופת החולים צריכה לקבל כסף, כמה זמן היה לוקח לה להיערך? הם עושים משמרות על המחשב ולוקחים רטרואקטיבית.

ערן הכהן:

אני לא איש מחשבים.

רחל אדטו:

יש ביניהם הסכמה על שנה. כלומר, זה רוצה שלושה חודשים וזה אמר שנה.

היו"ר חיים כץ:


חבר הכנסת ראלב מג'אדלה.

ראלב מג'אדלה:

למען האמת -  אדוני היושב ראש, תודה רבה – מה שמטריד אותי בהצעת החוק ונדרשתי לה זה הנושא של תחילת החוק. קופות החולים לא יצליחו להיערך לכך.

היו"ר חיים כץ:


על זה הוא דיבר עכשיו.

ראלב מג'אדלה:

כן. בהתחלה דובר על כמה חודשים ועכשיו זה כמעט יותר משנה.  אם לא היו נערכים מבחינת מחשבים, היו מקלים על הציבור בעשרה מיליון, ועולה להם ארבעים. עכשיו ניתנת שנה וטופס 17 ממוחשב.

היו"ר חיים כץ:


מדובר בתשעה חודשים ולא בשנה.

ראלב מג'אדלה:

לא נתווכח.

היו"ר חיים כץ:


זה בחוק. הצבענו על תשעה חודשים.

משה גפני:

תשעה חודשים.

ראלב מג'אדלה:

תשעה חודשים מיום פרסומו. 

היו"ר חיים כץ:


אם זה עובר במליאה, זה מתפרסם תוך פחות מחודש.

ראלב מג'אדלה:

אין לי שליטה על לוחות הזמנים. 

משה גפני:

ראלב, מה אתה מציע לעשות?

ראלב מג'אדלה:

אני רוצה שגם קופות החולים וגם הציבור, ובעיקר הציבור הערבי והחרדי, כאשר הטענה היא שאין להם חשבונות בנק, כדי להעביר להם את ההחזרים, הצעתי שבעניין הזה לא תהיינה אי הבנות וזה יהיה דרך הקופה, דרך הסניף.

היו"ר חיים כץ:


אתה כבר לא יכול להציע. 

ראלב מג'אדלה:

לא, אני לא מציע.

היו"ר חיים כץ:


אתה כנראה לא מבין. הצעת החוק הוצבעה ואושרה.

ראלב מג'אדלה:

אתה מוכן לתת לי לדבר?

היו"ר חיים כץ:


אני אתן לך לדבר כמה שאתה רוצה.

ראלב מג'אדלה:

אני לא מציע שום דבר לחוק אלא אני מציע להם כשיטה וכפרוצדורה.

היו"ר חיים כץ:


לקופות החולים.

ראלב מג'אדלה:

עמדה בפניהן בעיה איך יחזירו לאנשים שאין להם חשבונות בבנק. אני לא מציע הצעה לחוק. החוק עבר ואני מכיר אותו. הייתי ראש ועדה, אמנם קטנה, הפנים והגנת הסביבה, ואני יודע. יש קושי והקושי הזה יכול שיהיה לו פתרון ישים מאוד. נניח ראלב מג'אדלה בקופה בבקעה אל גרביה ואין לו חשבון בנק, מעבירים את זה לסניף שלו ובסניף שלו יודעים מיד לזהות אותו.

רחל אדטו:

זה לא ילך.

ראלב מג'אדלה:

נאמר על ידי אחד החברים, עידו, שיש חמישה אנשים שעונים לשם ראלב מג'אדלה והשאלה היא מי הוא אותו אדם. הסניף בישוב שלו יודע לזהות את האיש וגם לתת לו את התשלום.

רחל אדטו:

אני רוצה לומר משהו בעניין הזה של האנשים שיש להם או אין להם חשבונות בנק. אנחנו יודעים היום שבקופות החולים שמונים אחוזים מהאזרחים יש להם ביטוחים מושלמים. בין ארבעת הקופות, זה מתפצל כך שהבעיה נשארת כבעיה של עשרים אחוזים, הבעיה עליה מצביע יואל. על מנת לפשט את הבעיה, כי אתה אומר שלרוב רובה של האוכלוסייה יש אפשרות  להגיע דרך החשבונות, יואל רוצה לקצר את זה לעוד עשרים אחוזים, ואני חושבת שכל דרך שתעקוף דרך חשבונות קופות. אם תלך למקום כמו דלית אל כרמל, חצי מדלית אל כרמל הם נאסר א דין וחצי הם חלבים. איך אתה פותר את זה?

איתן כבל:

זה לא שרופא כתב הבחנה לנאסר א דין א' על נאסר א דין ב'. קודם כל, בואו נבחין שיש מצב שאפשר להבחין בין האנשים. נאסר א דין, כשנותנים לו את ההבחנה, נותנים לו את ההבחנה. אני רוצה למצוא את הפתרון. איך ה בסלולר כשרוצים להחזיר? זה לא המקום היחיד.

היו"ר חיים כץ:


יואל, אתה ביקשת.

יואל ליפשיץ:

אנחנו לא חולקים על כך שצריך להשיב לבן אדם את הכסף שלקחו ממנו. זאת לא נקודת המחלוקת. הבעיה היא שאיך שהחוק כרגע מנוסח, זה הופך את זה להיות כך שלא תידרש לשם כך בקשה מהחבר והקופה צריכה להשיב, ואם היא לא מוצאת אותו, היא מפירה באותו רגע את החוק והיא חשופה לתביעות ייצוגיות.

היו"ר חיים כץ:


איך היא לא תמצא אותו?

יואל ליפשיץ:

יש לנו הרבה מצבים.

היו"ר חיים כץ:


אם היא צריכה לקחת ממנו כסף, היא שולחת לו הודעה?

עידו הדרי:

לא. אני שולח והדואר חוזר אלי.

איתן כבל:

למה לך להסתבך? יש לך תשעה חודשים. אתה המשרד, אתה שר הבריאות.

יואל ליפשיץ:

כל מה שאנחנו רוצים זה שזה יהיה כתוב בצורה שהחובה להשיב תהיה. לא תידרש בקשה מכל אלה שיש בילינג ואפשר לעשות. לגבי האחרים, לא יכול להיות שיהיה כתוב שלא תידרש בקשה כי אז זה הופך את זה למצב שזה כמעט בלתי אפשרי בחלק מהמקרים. נכון, לא בכולם. הם יעשו את הסביר  כדי לחפש ולמצוא את הבן אדם וכמו שהם גובים ממנו את הכסף, ודאי שהם יוכלו להחזיר לו.

עידו הדרי:

הם גובים במעמד ההגעה שלו לרופא.

יואל ליפשיץ:

אנחנו רוצים לקבל את ההצעה הזאת, שלא נעלה את ההסתייגויות.

היו"ר חיים כץ:


גם האוצר מסכים?

ערן הכהן:

כן אבל מעבר להסתייגות שכבר קיימת.

היו"ר חיים כץ:


אין לך הסתייגויות אחרות.

שמרית שקד גיטלין:

הוא רוצה להשאיר את ההסתייגות שכבר קיימת.

רחל אדטו:

על התחולה.

שמרית שקד גיטלין:

הוא לא מוריד את ההסתייגות שהוא כבר הגיש. לא על זמן תחולה.

עידו הדרי:

לעניין הבילינג. לעניין הוראות הקבע. הגבייה מתבצעת מהחבר כשהוא מגיע לרופא. לשאלה האם יש חברים שבאים ומקבלים, יש לנו חברים מקופה אחרת אבל אני מניח שזה קורה גם בקופות האחרות, שעבור זכות ספציפית מגיעים עם כרטיס של חבר מכבי ומקבלים שירות אפילו שהם לא חברים. יש לנו מקרים כאלה ויש את זה גם בקופות האחרות.


במצב של החוק כיום, החבר לא בא לבקש שאת הכסף ממני ואני לא מצאתי דרך להחזיר לו את הכסף. שלחתי לו דואר והדואר חזר. זה קורה הרבה. גם אם זה קורה באלף מקרים בשנה, למרות שזה קורה הרבה יותר, אני עבריין. זה לא הגיוני להעמיד אותי במצב הזה.

קריאה:

אבל אם חייבים לך כסף?

יואל ליפשיץ:
הוא לא גובה. כל שנה יש חובות אבודים בקופות.

היו"ר חיים כץ:


יואל, אנחנו לא מקבלים את מה שאתה אומר. הפרוצדורה של הכנסת תגרום לכך שנצטרך לפתוח את הדיון ואחר כך מישהו אחר יגיש רביזיה וכן הלאה וכן הלאה.


אנחנו מצביעים על הרביזיה שהגיש גם חבר הכנסת גפני וגם אני. 

ה צ ב ע ה

הרביזיה לא התקבלה

החוק אושר על ידי הוועדה להכנה לקריאה שנייה ושלישית ויעלה במליאה. אם תחתום על ההסתייגות שלך, אם השר יחתום, תוכל להעלות אותה עד היום ב-2:00.


תודה רבה. הישיבה נעולה.

הישיבה ננעלה בשעה 12:20
